**ŠTATÚT**

**Rady školy pri Evanjelickej spojenej škole,   
Komenského 10, 031 01 Liptovský Mikuláš**

V súlade so zákonom NR SR č.596/2003 Z. z. o štátnej správe v školstve a školskej samospráve a o zmene a doplnení niektorých zákonov, sa vydáva tento štatút rady školy.

**Čl. 1**

**Základné ustanovenie**

(1) Rada školy sa zriaďuje pri Evanjelickej spojenej škole, Komenského 10, 031 01 Liptovský Mikuláš.

(2) Sídlo rady školy je zhodné so sídlom školy.

**Čl. 2**

**Pôsobnosť a poslanie rady školy**

(1) Rada školy je iniciatívnym a poradným samosprávnym orgánom, ktorý vyjadruje a presadzuje záujmy zriaďovateľa, rodičov, pedagógov, na strednej škole žiakov a ostatných zamestnancov školy v oblasti evanjelickej a. v. výchovy a vzdelávania. Plní tiež funkciu verejnej kontroly práce vedúcich zamestnancov školy z pohľadu školskej problematiky.

**Čl. 3**

**Činnosť rady školy**

(1) Rada školy sa vyjadruje ku všetkým závažným skutočnostiam, ktoré sa vzťahujú k práci školy.

(2) Rada školy

a) uskutočňuje výberové konanie na vymenovanie riaditeľa (§4 zákona č. 596 /2003 Z. z.),

b) navrhuje na základe výberového konania kandidáta na vymenovanie do funkcie riaditeľa školy, predkladá návrh na odvolanie riaditeľa školy alebo sa vyjadruje k návrhu na odvolanie riaditeľa školy podľa § 3 ods.8 písm. b) až d) zákona 596/2003 Z .z., návrh na odvolanie riaditeľa predkladá vždy s odôvodnením zriaďovateľovi,

c) vyjadruje sa ku koncepčným zámerom rozvoja školy, k návrhu na zrušenie školy a ku skutočnostiam uvedeným v § 5 ods. 7 zákona č. 596 /2003 Z. z. najmä

1. k návrhu na počty prijímaných žiakov,

2. k návrhu na zavedenie študijných a učebných odborov a ich zameranie,

3. k návrhu školského vzdelávacieho programu a výchovného programu,

4. k návrhu rozpočtu,

5. k návrhu na vykonávanie podnikateľskej činnosti školy,

6. k správe o výchovno-vzdelávacích výsledkoch a podmienkach podľa vyhlášky MŠ SR č.9/2006 Z .z.,

7. k správe o výsledkoch hospodárenia školy,

8. ku koncepčnému zámeru rozvoja školy, rozpracovaného najmenej na dva roky a ku každoročnému vyhodnoteniu koncepcie,

9. k informácií o pedagogicko-organizačnom a materiálno-technickom zabezpečení výchovno-vzdelávacieho procesu.

(3) Rada školy pri výberovom konaní na funkciu riaditeľa školy

1. je výberovou komisiou na výberové konanie na vymenovanie riaditeľa, posúdi predložené podklady jednotlivých uchádzačov a tajným hlasovaním určí víťaza výberového konania, na platné uznesenie vo veci návrhu vymenovania alebo návrhu odvolania riaditeľa školy je potrebný nadpolovičný počet hlasov všetkých jej členov,
2. odovzdá bezodkladne výsledky výberového konania zriaďovateľovi školy; zoznam kandidátov a návrh kandidáta na vymenovanie za riaditeľa školy, podpísaný predsedom rady školy.

**Čl. 4**

**Zloženie rady školy**

(1) Rada školy má **11 členov**.

(2) Členmi rady školy sú

**traja** zvolení zástupcovia rodičov,

**dvaja** zvolení zástupcovia pedagogických zamestnancov, (odporúčanie: 1 z organizačnej zložky Evanjelickej základnej školy biskupa Jura Janošku, 1 z organizačnej zložky Evanjelického gymnázia Juraja Tranovského),

**jeden** zvolený zástupca nepedagogických zamestnancov,

**štyria** delegovaní zástupcovia zriaďovateľa, (odporúčanie: 2 z dištriktuálneho presbyterstva VD ECAV, 1 z príslušného seniorátu 1 z miestneho zboru),

**jeden** zástupca žiakov.

**Čl. 5**

**Spôsob voľby členov rady školy**

(1) Voľba zástupcov rodičov žiakov navštevujúcich školu do rady školy je tajná, na návrh rodičov po schválení nadpolovičnou väčšinou prítomných je možné voľbu vykonať verejne.

(2) Voľba zástupcov pedagogických zamestnancov do rady školy je tajná, na návrh pedagogických zamestnancov po schválení nadpolovičnou väčšinou prítomných je možné voľbu vykonať verejne.

(3) Voľba zástupcov nepedagogických zamestnancov do rady školy je tajná, na návrh po schválení nadpolovičnou väčšinou prítomných je možné voľbu vykonať verejne.

(4) Voľba zástupcu žiakov do rady školy sa uskutočňuje tajným hlasovaním žiakov strednej školy.

(5 )Voľby do rady školy sa môžu uskutočniť, ak je prítomná nadpolovičná väčšina oprávnených voličov. Ak sa nezíde nadpolovičná väčšina oprávnených voličov, riaditeľ školy vyhlási opakovanú voľbu, pričom sa pri opakovaných voľbách podmienka účasti nadpolovičnej väčšiny nevyžaduje.

(6) Členovia rady školy sú volení na **štvorročné funkčné obdobie**. Členom rady môže byť iba fyzická osoba, ktorá je spôsobilá na právne úkony a je bezúhonná.

(7) Členstvo v rade školy zaniká

1. uplynutím funkčného obdobia orgánu školskej samosprávy,
2. vzdaním sa členstva,
3. ak člen rady školy vyhrá výberové konanie na miesto riaditeľa školy, alebo je menovaný za zástupcu riaditeľa,
4. ak zástupca pedagogických, alebo nepedagogických zamestnancov prestane byť zamestnancom školy,

e) ak dieťa zvoleného zástupcu rodičov prestane byť žiakom školy,

f) ak zvolený zástupca žiakov prestane byť žiakom školy,

g) odvolaním zvoleného člena podľa § 25 ods. 5 a 6 zákona 596/2003 Z. z.,

h) odvolaním člena, ktorý bol do rady školy delegovaný zriaďovateľom,

i) obmedzením, alebo pozbavením člena spôsobilosti na právne úkony,

j) ak člen Rady školy trikrát neospravedlní svoju účasť na zasadnutí Rady školy,

k) úmrtím, alebo jeho vyhlásením za mŕtveho.

(8) Členstvo v rade školy sa pozastavuje dňom doručenia prihlášky člena rady školy, alebo jemu blízkej osoby do výberového konania na funkciu riaditeľa školy.

(9) V prípade výberového konania, pri pozastavenom členstve, alebo zaniknutom členstve jedného z členov, sa do rady školy kooptuje „náhradník“, ktorý sa pri voľbe členov pri vytváraní rady školy umiestnil na najvyššom mieste v poradí nezvolených kandidátov.

(10) V prípade, že žiak zákonného zástupcu ukončil štúdium, a tým rodičovi skončilo členstvo v rade školy, do rady školy sa kooptuje „náhradník“, ktorý sa pri voľbe členov pri vytváraní rady školy umiestnil na najvyššom mieste v poradí nezvolených kandidátov. Zástupca rodičov je delegovaný do najbližšej voľby.

**Čl. 6**

**Pravidlá rokovania rady školy**

(1) Rada školy na svojom prvom zasadnutí volí zo svojich členov predsedu rady školy a podpredsedu rady školy.

(2) Predsedu a podpredsedu rady školy volia členovia rady školy nadpolovičnou väčšinou hlasov prítomných členov rady školy.

(3) Predsedu rady školy rada školy odvolá, ak

1. bol právoplatne odsúdený za úmyselný trestný čin,
2. o to sám požiada,
3. ak si neplní povinnosti podľa článku 8.

(4) Predsedu rady školy môže rada školy odvolať, ak

1. nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
2. koná v rozpore s ustanoveniami zákona 596/2003 Z .z. ,štatútom rady školy, a štatútom školy,
3. koná v rozpore so záujmami ECAV reprezentovanými zriaďovateľom.

(5) Rada školy je uznášania schopná ( okrem Článku 3, ods. 3), ak je na jej zasadnutí prítomná nadpolovičná väčšina jej členov.

(6) Na platné uznesenie rady školy ( okrem Článku 3, ods. 3) je potrebný nadpolovičný počet hlasov prítomných členov.

(7) Rada školy sa schádza podľa potreby, najmenej však trikrát ročne. Záznam z rokovania rady školy zapisuje určený zapisovateľ. Kópiu zápisnice z rokovania rady školy doručí zriaďovateľovi a riaditeľovi školy predseda rady školy, alebo ním poverený zástupca zriaďovateľa.

(8) Nová rada školy musí byť zvolená najneskôr do desiatich dní pred skončením funkčného obdobia rady školy.

(9) Zasadnutie rady školy je verejné ak orgán školskej samosprávy dvojtretinovou väčšinou hlasov všetkých členov nerozhodne inak.

(10) Zmeny v štatúte rady školy je možné vykonať formou dodatku zriaďovateľom školy alebo radou školy.

(11) V naliehavých prípadoch, v časovej tiesni alebo v období medzi zasadnutiami, kedy je potrebné rozhodnúť bez zbytočného odkladu a nie je možné, aby sa rada školy prezenčne zišla (núdzový stav, epidemiologická situácia), môžu členovia rady školy rokovať a prijímať rozhodnutia (stanoviská) aj online prostredníctvom aplikácie, ktorá disponuje audio aj video funkciou (s výnimkou výberového konania na funkciu riaditeľa školy a ustanovujúceho zasadnutia rady školy, teda keď sa vyžaduje tajné hlasovanie). Hlasovanie a rokovanie online znamená rokovanie a hlasovanie resp. vyjadrenie názoru elektronickou formou, teda nie prezenčným zasadnutím.

(12) Predseda rady školy pred online rokovaním zašle všetkým členom rady školy emailom pozvánku s programom, návrhmi, so všetkými náležitosťami potrebnými k objektívnosti rokovania a hlasovania, v stanovenej lehote. Predseda rady školy zašle link z aplikácie, kde uvedené online rokovanie bude prebiehať. (napr. zoom, webex, MS Teams)

Člen rady školy je povinný potvrdiť prijatie príslušného e-mailu. Ak člen v stanovenej lehote nepotvrdí prijatie e-mailu alebo sa neospravedlní, je to neospravedlnená neúčasť.

Pre uznášaniaschopnosť takéhoto zasadnutia a rozhodovania sa vyžaduje, aby sa rokovania a rozhodovania (hlasovania) zúčastnila nadpolovičná väčšina všetkých členov rady školy. Pre platnosť uznesenia (stanoviska) sa musí vyjadriť súhlas nadpolovičná väčšina zúčastnených na hlasovaní.

Predseda rady školy nie je povinný zabezpečiť pri prezenčnom zasadnutí online pripojenie pre neprítomných členov rady školy.

Predseda rady školy je povinný viesť písomnú evidenciu online rokovania formou klasickej overenej zápisnice. Evidencia zúčastnených je súčasťou zápisnice.

**Čl. 7**

**Práva a povinnosti člena rady školy**

(1) Člen má právo:

1. voliť a byť volený ,
2. navrhovať kandidátov na funkciu predsedu rady školy,
3. byť informovaný o všetkých skutočnostiach, ktoré sú predmetom rokovania rady školy a slobodne sa k nim vyjadrovať,
4. hlasovať o všetkých uzneseniam rady školy,
5. predkladať na rokovanie rady školy vlastné námety prípadne materiály.

(2) Člen rady školy je povinný sa zúčastňovať jej zasadnutí. Neospravedlnená neúčasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena rady školy podľa tohto štatútu.

(3) Člen rady školy je povinný zabezpečiť ochranu osobných údajov chránených všeobecne záväznými právnymi predpismi.

**Čl. 8**

**Povinnosti predsedu rady školy**

(1) Predseda rady školy je štatutárnym orgánom, ktorý riadi činnosť rady školy a koná v jej mene. Rozhoduje o všetkých záležitostiach rady školy, ak nie sú zákonom, štatútom vyhradené do pôsobnosti iných orgánov.

(2) Za predsedu rady školy môže byť zvolená fyzická osoba, ktorá je spôsobilá na právne úkony a je bezúhonná.

(3) Predseda rady školy zvoláva, pripravuje a riadi schôdze rady školy.

(4) Predseda rady školy zvolá radu školy najneskôr do 15 dní, ak o to požiada tretina členov rady školy alebo riaditeľ školy alebo zriaďovateľ školy. Ak tak neurobí, radu školy zvolá a predsedá jej podpredseda.

(5) Uznesenie rady školy alebo štatút, môže obmedziť právo predsedu rady školy konať v jej mene; toto obmedzenie však nie je účinné voči tretím osobám, ak tieto osoby o tejto skutočnosti nevedeli, alebo nemohli vedieť.

(6) Predseda rady školy vypracuje výročnú správu v termíne určenom radou školy, najneskôr do 31. marca.

(7) Výročná správa obsahuje:

1. prehľad činností vykonávaných v kalendárnom roku s uvedením vzťahu k účelu založenia rady školy,
2. zmeny a nové zloženie rady školy, ku ktorým došlo v priebehu roka,
3. ďalšie údaje určené radou školy a zriaďovateľom.

(8) Výročná správa je pre verejnosť prístupná v sídle rady školy.

**Čl. 9**

**Vzťahy rady školy k riaditeľovi školy a zriaďovateľovi**

(1) Predseda rady školy informuje riaditeľa školy a zriaďovateľa o pláne zasadnutí na príslušný kalendárny rok.

(2) Riaditeľ školy v súlade s plánom zasadaní predkladá rade školy príslušné materiály a to spravidla v písomnej forme a v požadovanom množstve.

(3) Návrh na vymenovanie riaditeľa podáva rada školy na základe výberového konania najneskôr do dvoch mesiacov od jeho vyhlásenia zriaďovateľovi školy.

**Záverečné ustanovenia**

**Čl. 10**

**Finančné zabezpečenie rady školy**

(1) Nevyhnutné náklady na zasadnutia rady školy sa uhrádzajú z rozpočtu školy, podľa dohody s riaditeľom školy.

(2) Rada školy nemá vlastný majetok.

Tento štatút Rady školy pri Evanjelickej spojenej škole, Komenského 10, 031 01 Liptovský Mikuláš zriadenej 27. marca 2025 bol prerokovaný a schválený na prvom riadnom zasadnutí Rady školy pri Evanjelickej spojenej škole, Komenského 10, 031 01 Liptovský Mikuláš 10. júna 2025 a od tohto dňa nadobúda platnosť aj účinnosť.

......................................................................................

Ing. Michal Beňo

predseda Rady školy pri Evanjelickej spojenej škole,

Komenského 10, 031 01  Liptovský Mikuláš